Românii nu au cultura respectării legilor, a regulilor. De aici ni se trag problemele, crede Ion Țiriac, cel mai bogat român. Oamenii nu au încredere în cei care îi conduc și tocmai de-asta, în drumul lor spre bunăstare, nu ezită să încalce legea.

„Astăzi, noi nu am reuşit după 28 de ani să avem o cultură care ne-ar trebui. Românul... sunt mulţi, eu am colegi de-ai mei, cu facultatea făcută şi tot, care zic: Ce a făcut guvernul pentru mine, de ce aş plăti eu taxe? Ai plăti taxe pentru că asta e legea. Eu, dacă aş fi preşedinte, aş face tabula rasa, aş da o lege marţială că toate dosarele s-au terminat, toată treaba, dar, de mâine începând, dacă nu îţi faci datoria, îţi tai degetele. Şi am lua-o de la capăt. Eu am o Constituţie, român fiind, am o Constituţie bine făcută pe care trebuie să o respect. Nu o respect, vine justiţia şi taie degetele de la a la z”, a spus Ion Țiriac, la emisiunea Jurnal Economic de la Digi24.